ክብር -ክብር ለሚገባው
እፀገነት አክሊሉ የአዲስ አበባ ኤርፖርት የክብር እንግዶች መግቢያ (ቪአይፒ) ሞቅ ደመቅ ብሏል ፤ አንድ ትልቅ ነገር ሊያስተናግድ እንደተዘጋጀም ከሁኔታው መገመት ቀላል ነው:: እኛም በቦታው ስንደርስ ከየት እንደመጣን ተጠይቀንና መታወቂያችንን አሳይተን አስፈላጊውን ፍተሻ ካለፍን በኋላ በክብር እንድንገባ ተደረግን:: የኢፌዴሪ መከላከያ ሰራዊት ጠቅላይ ኤታማዦር ሹም ጄኔራል ብርሃኑ ጁላ ራሳቸውንና አገርን እንዲሁም መከላከያ ሰራዊቱን ወክለው ከጅቡቲ ፕሬዚዳንት የተበረከተላቸውን የአገሪቱን የመጨረሻው ከፍተኛ ወታደራዊ ኒሻን ይዘው የሚመጡበት ሰዓት ነው:: እርሳቸውን ለመቀበል የመጣው የመከላከያ ማርሽ ባንድም……….ለሰው ልጆች ፍቅር፤ ለሰው ልጆች ሰላም ፤ለሰው ልጆች በዓለም ዙሪያው ሁሉ ፤ሰላም ይሁን ምድሩ ሁሉ፤ የሚለውን የአርቲስት መሀሙድ አህመድ ልብን ሞቅ የሚያደርግ የሰላምን ዋጋ፣ የፍቅርን ኃያልነትን የሚገልጽ፤ የአገርን ፍቅር የሚጨምር መዝሙራዊ ዜማ ሞቅ ባለ የድል ስሜት ያስተጋባል ::የአገሪቱ ከፍተኛ የጦር ጄኔራሎችም ጓዳቸው እነሱንና ኢትዮጵያን ወክለው የሚያመጡትን የክብር ኒሻን ለመቀበል እንዲሁም “እንኳን ደስ አለዎት” ለማለት እየተጠባበቁ ነው::ጄኔራል ብርሃኑ ጁላን የያዘው አውሮፕላን በተዘጋጀለት ቦታ ላይ ማረፉን ተከትሎ የኢፌዴሪ መከላከያ ሚኒስቴር ሚኒስትር ዶክተር ቀነዓ ያደታ ወደ አውሮፕላኑ በመጠጋት “እንኳን ደህና መጡ ” “እንኳንም ደስ አለዎት” በማለት የተዘጋጀውን የአበባ ጉንጉን አድርገው ተቀበሏቸው :: ጄኔራሉ በከፍተኛ የድል ስሜት ውስጥ ሆነውም ጓደኞቻቸውን ወታደራዊ ሰላምታ በመስጠት ወደተዘጋጀው ሳሎን አመሩ :: ጄኔራል ብርሃኑ ጁላ ሽልማቱን አስመልክተው ፣ ሕዝቡም ዓለምም ጎረቤት አገራትም እንደሚያውቁት ኢትዮጵያ በአሁኑ ወቅት የእናት ጡት ነካሽ በሆኑ ጁንታዎች የተቃጣባትን ጥቃት በመመከትና ሕግ በማስከበር ስራ ውስጥ ተጠምደን ነው ያለነው፤ ይህም ቢሆን ከጎረቤት አገራት ጋር ያለንን ግንኙነት ትኩረት ሰጥተን እየሰራንበት ነው ::የጅቡቲ መንግስት ይህ
ጦርነት መነሳቱ ከኢትዮጵያ
አልፎ ቀጠናውን ይጎዳዋል
በማለት በከፍተኛ ትኩረት
እየተከታተሉት ነበር ፤
ሌሎች ጎረቤት አገራትም
ሆኑ   ራቅ
ያሉት ጦርነቱን ለመደገፍ
ሲያቅማሙ የጅቡቲው ፕሬዚዳንት
የጦርነቱን አስፈላጊነት ” በኢትዮጵያውያን
ጫማ ውስጥ ሆናችሁ
እዩት ” በማለት
ድጋፋቸውን የቸሩ ስለመሆኑ
አብራርተዋል::ፕሬዚዳንቱ ያ በጣም ተፈርቶ የነበረው ጦርነት በሁለት ሳምንት ጊዜ ውስጥ ተጠናቅቆ ወደሌላ ምዕራፍ መግባቱ በጣም እንዳስደመማቸው እንደገለጹላቸው የተናገሩት ጄኔራል ብርሃኑ ፣ይህንን አስመልክተውም የአገራቸውን ከፍተኛ ኒሻን ለመሸለም መወሰናቸውን ጠቁመዋል:: ሽልማቱ የተገኘውን ድል የበለጠ ደማቅ እንደሚያደርገውም አስታውቀዋል:: ኢትዮጵያ ከሩቅም ከቅርብም ብዙ ወዳጅ አገር አላት ያሉት ጄኔራል ብርሃኑ፣ ሆኖም ጅቡቲዎች ከሕዝባችን ጋር በባህል፣ በአመጋገብ፣ በመልክ ሳይቀር የሚቀራረቡ፤ እንደ አገርም እጣ ፋንታቸው የተሳሰረ፤ የኢትዮጵያ መረበሽ ለእነሱ የሚተርፍ ነው፤ ከዚህ አንጻር በጁንታው የተቃጣው ዘመቻ በአጭር ጊዜ መቋጨቱ የሁለቱን አገሮች ሰላም ለማስጠበቅ አይነተኛ ሚናም እንዳለው ተናግረዋል::እንደ ጄኔራል ብርሃኑ ገለጻ ፣የጅቡቲ መንግስትም ሆነ ከፍተኛ የጦር መሪዎቻቸው የኢትዮጵያ ሰራዊት እንኳን ለአገሩ ለቀጠናው ሁሉ የሚተርፍ ሲበዛ ጀግና መሆኑን አረጋግጠዋል :: ወደፊትም በቀጠናው ላይ ለሚቃጣ ጥቃትም አስተማማኝ ሰራዊት እንዳለ በልበ ሙሉነት እንደነገሯቸው በንግግራቸው ገልጸዋል::“ይህንን የጅቡቲ ከፍተኛ ኒሻን እኔ ልቀበለው እንጂ የመላው መከላከያ ሰራዊት፣ በሕግ ማስከበር ዘመቻው ላይ የተሳተፉ የጦር መሪዎች እንዲሁም የኢትዮጵያ ነው” ያሉት ጄኔራሉ ፣ እንዲህ አይነቱ ክብር ለበለጠ ሥራና ኃላፊነት ያነሳሳል ብለዋል ። ከዚህ በኋላም ቢሆን ሰራዊቱን ለማዘመንና ምሉዕ ለማድረግ ብሎም በየትኛውም ግዳጅ ላይ ውጤታማ እንዲሆን ለማስቻል ስራዎች እንደሚቀጥሉ አስታውቀዋል::ጄኔራል ብርሃኑ በወታደራዊ የአመራር ክህሎታቸው ባሳዩት ድንቅ የመሪነት ብቃት በሃገሪቱ አጋጥሞ የነበረው አደጋ እንዲቀለበስ በማድረግና ሕግ የማስከበሩን ተግባር መከላከያ ሰራዊት በአኩሪ ጀግንነት እንዲፈፅም የመሪነት ሚናቸውን በመወጣት ኢትዮጵያንና የአካባቢው ሃገራት ከተጋረጠባቸው ከፍተኛ አደጋ በማዳናቸው የተሰጣቸው ይህ ኒሻን በርግጥም ክብር ለሚገባው ክብርን መስጠት የግድ መሆኑን በተጨባጭ ያመላከተ ነው ::